ET Euroopa Liidu Teataja L 287/14

KOMISJONI OTSUS

13. august 2004

ühenduse rahalise toetuse kohta sigade katku likvideerimiseks Slovakkia Vabariigis 2004. aastal

(teatavaks tehtud numbri K(2004) 3087 all)

(Ainult slovakikeelne tekst on autentne)

(2004/631/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia 2003. aasta ühinemisakti, eriti selle artikli 32 lõiget 1,

võttes arvesse nõukogu 26. juuni 1990. aasta otsust kulutuste kohta veterinaaria valdkonnas, (1) eriti selle artikli 3 lõiget 3 ja artikli 5 lõiget 3,

ning arvestades järgmist:

(1) 2004. aastal puhkes Slovakkia Vabariigis sigade katk. Selle haiguse esinemine kujutab endast tõsist riski elusloomade populatsioonile ühenduses.

(2) Selleks et haigus likvideerida nii kiiresti kui võimalik, võib ühendus rahaliselt toetada liikmesriigi poolt kantud abikõlblikke kulutusi, nagu on ette nähtud otsuses 90/424/EMÜ.

(3) Vastavalt nõukogu 17. mai 1999. aasta määruse (EÜ) 1258/1999 ühise põllumajanduspoliitika rahastamise kohta (2) artikli 3 lõikele 2 rahastatakse vastavalt ühenduse eeskirjadele võetud veterinaar- ja taimetervisemeetmed Euroopa Põllumajanduse Arendus- ja Tagatisfondi tagatisrahastust. Nende meetmete auditeerimine on sätestatud mainitud määruse artiklitega 8 ja 9.

(4) Ühenduse rahalise toetuse suhtes tuleb kohaldada tingimust, et planeeritud toimingud viidi tegelikkuses ellu ja vastavad ametkonnad esitavad kogu vajaliku informatsiooni kindlateks tähtpäevadeks.

(5) 29. märtsil 2004 esitas Slovakkia Vabariik ametliku palve kõigi oma territooriumil kantud kulutuste kompenseerimiseks.

(6) Otsuse 90/424/EMÜ artiklis 3 kasutatud mõiste “kiire ja piisav hüvitus karjakasvatajatele”, samuti mõisted “mõistlikud maksed” ja “põhjendatud maksed” ning mõiste “muude kulude” alla kuuluvad abikõlblike kulutuste kategooriad, mis on seotud kohustusliku tapmisega, tuleks kõik defineerida.

(7) Käesolevas määruses loetletud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Ühenduse rahalise toetuse andmine Slovakkia Vabariigile

Selleks et likvideerida sigade katk aastal 2004, võib Slovakkia Vabariik ühenduselt rahalist toetust saada 50% ulatuses kaetud järgnevatest kuludest:

a) kiire ja piisav hüvitus karjakasvatajatele, kes on sunnitud oma loomad tapma ühena abinõudest 2004. aasta sigade katku puhkemise vastu, vastavalt otsuse 90/424/EMÜ artikli 3 lõike 2 esimese ja seitsmenda taande sätetele ja kooskõlas käesoleva otsusega;

b) loomade tapmise, loomakorjuste ja -saaduste hävitamise, tööruumide puhastamise ja desinfitseerimisega ning nakatunud seadmete puhastamise, desinfitseerimise ja vajadusel hävitamisega seotud tegevuskulud vastavalt otsuse 90/424/EMÜ artikli 3 lõike 2 esimese, teise ja kolmanda taande sätetele ja kooskõlas käesoleva otsusega.

Artikkel 2

Mõisted

Käesolevas otsuses kasutatakse järgmisi mõisteid:

a) kiire ja piisav hüvitus tähendab makset, mis sooritatakse 90 päeva jooksul alates loomade tapmisest ning mis vastab turuväärtusele, nagu on kindlaks määratud artikli 3 lõikes 1;

b) mõistlikud maksed tähendavad makseid materjalide või teenuste ostude eest turuhindadele vastavate hindadega enne sigade katku puhkemist;

c) õigustatud maksed tähendavad makseid materjalide või teenuste ostude eest, mille puhul on näidatud otsene seos loomade kohustusliku tapmisega, nagu on viidatud artikli 1 punktis a.

Artikkel 3

Ühenduse rahalise toetusega kaetud abikõlblikud kulud

1. Maksimaalne abikõlblik kompensatsioonisumma loomade omanikele ühe looma kohta põhineb loomade turuväärtusel enne nende nakatumist või tapmist.

2. Kui maksed Slovakkia Vabariigi poolt vastavalt artikli 1 punktile a sooritatakse pärast artikli 2 punktis a kindlaksmääratud tähtaega, vähendatakse abikõlblikke summasid pärast tähtaja möödumist sooritatud kulutuste eest järgmiselt:

— 25 % maksete eest, mis on sooritatud ajavahemikus 91–105 päeva pärast loomade tapmist,

— 50 % maksete eest, mis on sooritatud ajavahemikus 106–120 päeva pärast loomade tapmist,

— 75 % maksete eest, mis on sooritatud ajavahemikus 121–135 päeva pärast loomade tapmist,

— 100 % maksete eest, mis on sooritatud pärast 136 päeva möödumist loomade tapmisest.

Kui aga teatavate meetmete puhul on tegemist erandlike haldustingimustega või kui Slovakkia Vabariik esitab mõjuvaid põhjendusi, kohaldab komisjon teistsuguseid ajamäärasid ja/või väiksemaid protsendimäärasid või jätab need üldse kohaldamata.

3. Artiklis 1 punktis b osutatud abikõlblikud kulutused on vaid need, mis on sätestatud III lisas.

4. Ühenduse rahalise toetuse kalkulatsioon ei sisalda:

a) käibemaksu,

b) riigiteenistujate palkasid,

c) avalike materjalide (välja arvatud tarbekaubad) kasutamine.

Artikkel 4

Maksetingimused ja täiendav dokumentatsioon

1. Ühenduse rahaline toetus fikseeritakse vastavalt nõukogu otsuse 90/424/EMÜ artiklis 41 kehtestatud korrale ja see põhineb:

a) nõudel, mis on esitatud vastavalt I ja II lisale lõikes 2 sätestatud ajalimiidi jooksul;

b) üksikasjalikel dokumentidele mis kinnitavad punktis a viidatud nõudes esitatud näitajaid;

c) komisjoni võimalike kohapealsete kontrollide tulemustel, nagu viidatud artiklis 5.

Punktis b viidatud dokumendid ning asjakohane kommertsteave peavad olema komisjoni kohapealsetele kontrollidele kättesaadavad.

2. Lõike 1 punktis a viidatud nõue peab olema esitatud elektroonilises vormis vastavalt I ja II lisale kuuekümne kalendripäeva jooksul alates käesoleva otsuse teatavakstegemisest.

Tähtaegade eiramise korral vähendatakse ühenduse rahalist toetust 25% võrra iga viivitatud kuu eest.

Artikkel 5

Komisjoni kohapealsed kontrollid

Komisjon võib koostöös kompetentsete riigiasutustega läbi viia kohapealseid kontrolle sigade katku likvideerimismeetmete vastavate kulude kandmise kohta.

Artikkel 6

Vastuvõtjad

Käesolev otsus on adresseeritud Slovakkia Vabariigile.

Brüssel, 13. august 2004. Komisjoni nimel komisjoni liige David BYRNE

(1) EÜT L 224, 18.8.1990, lk 19. Viimati muudetud nõukogu direktiiviga 2003/99/EÜ (ELT L 325, 12.12.2003, lk 31).

(2) EÜT L 160, 26.6.1999, lk 103.

I LISA Toetuse taotlus kohustuslikus korras tapetud loomade kompensatsiooniks Puhang number Kontakt puhanguga number Majandi identifitseerimisnumber Karjakasvataja Majandi asukoht Tapmise kuupäev Hävitamise meetod Kaal hävitamise päeval Loomade arv kategooriate kaupa Makstud summad kategooriate kaupa Teised loomakasvataja poolt makstud kulud (ilma käibemaksuta) Kogukompensatsioon (ilma käibemaksuta) Maksmise kuupäev Perekonnanimi Eesnimi Jäätmetehas Tapamaja Muu (palun täpsustada) emised kuldid põrsad sead emised kuldid põrsad sead

II LISA Artiklis 4 viidatud nõue “Muud kulud”, mida kannab (vajaduse korral) majand, … või loetelu (välja arvatud kompensatsioon loomade väärtuse eest) Artikkel Summa ilma käibemaksuta Tapmine Loomakorjuste hävitamine (transport ja töötlemine) Puhastamine ja desinfitseerimine (töötasu ja tooted) Sööt (kompensatsioon ja hävitamine) Seadmed (kompensatsioon ja hävitamine) KOKKU